Hwerehwet ca' ac cacain na cidade.
Wirico pan na Jeju co an tiquin' nain panaxicon.
Xuruxut xuruxut hwet ac cacain na ca tamaja pan ne macan' ma',
ca Maxinain Tacawaji' caca oro romano ma'.
Gólgota urut pain wixinain pain aramaico.
Je ca tatatain pe cocon pain pana.
Ma' 2 ac caca na co tatatain mi' wawa pain pana quem.
Pe nain iri' curucun xucun ma',
pe ac cain na paraxicon xucun ma',
ximija pe ac ca na Jeju ma' quem.
Pilatos ma',
wara tomi' xo' nonon oro soldado nucun ira:
Xirao' pe jein wixicon pain pana ma',
tatatain mi' ac hwein tara pain tamain panaxicon pain winacon quem.
Ca' tara ca xirao' nein pahu':
Jeju co maqui' nain Nazaré.
Taramaxicon nucucun oro judeu ta tara ca xirao' nein pahu' ta nonon.
Ara ac cacain na.
Mija nana wari' co noro nanain ma',
xi pira ca' nein cidade ca tatatain pe tocwa Jeju ta.
Pe xipana na.
Ca xirao' nucucun pain wijimain pana ma',
xirao' nanain pain capijaxut pain ca judeu urut ca',
je pain capijacocon oro romano,
je pain capijacocon oro grego quem.
Mo hwet ac cocon na Pilatos oro taramaxicon nucucun oro sacerdote.
Tomi' ac cocon na:
Om xi taramaxicon nucucun oro judeu ne ca xirao' nein cocon ta.
Ca' xirarain con:
Taramaxicon nucucun oro judeu ina ta na,
ac i ma' xirarain con ta nonon.
Je i ma' ta ac ca na Pilatos.
Je ca xirao' je toton ca'.
Om ta an in tain ta na.
Tatatain mi' iri nonon pain pana oro soldado ne,
cut in ac cocon na womicon.
An an xam' xun ta ac caca na,
an xica' an xica' xam' ac cocon na.
Ma' 4 nana oro soldado co an nonon ma'.
Ma' na iri' curucun womicon ma' quem.
Om ca oc tocwa,
ten cote ca e' nonon con.
Om ta i' xun iri' curucun cwa' ac caca na.
Ara e' xin ca ara taxipa' iri',
ma' ta taxi' xun co an ton non ma' nana,
ara ac cacain na.
Ac i ma' na ca hwet pin ne ca xirao' pe xine capijacon Iri' Jam pane.
Ca' na ca xirao' nein con:
An an xam' nonon womu.
Ara ac cacain na ca ara taxipa' caca ma'.
Ma' ta taxi' xun wari' co an ton non ta ac caca na con iri' curucun womu quem,
ac i ma' na ca xirao' pe xine pain capijacon Iri' Jam pane.
Je ca ara caca oro soldado ma'.
Coco' ja' pan nanain panaxicon Jeju oro narima' ma'.
Mo nana:
Jicon ma'.
Xequem jicon,
coxa' cama jicon ma'.
Maria manacon Clopas ma'.
Maria Madalena ma' quem.
Querec nam jicon Jeju ma'.
Querec napa' pain ca pe ja' pan tam quem.
Iri' win ma' ne napa' Jeju.
Querec iri naparut ne,
tomi' ac cam na jicon:
Cawiji ron ta nam pata'.
Na' ram quem ac capa' na quem.
Ma ac ton na,
an mao ac tam na pain xuru.
Pe ho' ne pain xuru ca' ac tam na,
pe ho' ac capa' na quem.
Taxi' pin ac xucun na Jeju pain ca ara awori pi' pin cain ca ara ra con Cote ca pane.
Ma' xica' pe na ca xirao' pe xine capijacon Iri' Jam ca om hwet querec con.
Je ca tomi' ca' ca:
Toc xita' com na ina me na.
Pe nain i ma' too ca ji'ao pe xine caji comi uva ca tup ma' quem.
Moin' na.
An ac cacain na caji hoho hoho ma',
xin cam ac cacain na pain caji comi uva ma',
moin' pe ac ne na.
An pe ac cacain na pain tamain taparain pana ma',
ca hissopo urut ma'.
An piri' mi' ac cocon na pain capijacon.
Toc pin iri nain ne,
tomi' ac ca na:
Ara awori pi' pin inain ca taramaja ne ta Te ac ca na.
Maram quiji' mao ac ne na winacon.
Mi' inem pain tamatara ca' Te.
Querec wet rain ta non,
mi' ac con pain na.
Mi' pin iri na Jeju ne,
wara wixicam pin nain xec nein ca wara ara xo' xin urut pain carawa nein Páscoa.
Xec sábado ta' na quem.
Tomi' querec te paxi' urut pain oro xec nein sábado ma',
ane tomi' querec te tamana urut pain xec nein sábado ca jao jao ma' nain xec nein Páscoa ne.
Oro taramaxicon nuxut pain ca judeu urut ma',
noc nanain ca warawa cara nein pana curucucun orojima' pain sábado ma'.
Je ca tomi' cocon Pilatos ma':
Tomi' roron oro soldado nem ta.
To' caracat pin jein aracocon co tatatain mi' wawa pain pana,
ma' ta cono' hap caca ta roron.
Cut quiji' ca' ac huhun tara pain pana ta roron.
Ac i ma' na ca tomi' cocon ma'.
Mo hwet cain' ac tococwa na co tatatain wi wawa con Jeju ma',
to' caracat pin ac cacain na aracon xucun ma',
to' caracat pin ac cacain na aracon xucun ma' quem.
Hwet iri nonon Jeju ne,
querec pin' ac cocon na pain ca wara mi' pin nucun.
Je ca om to' caracat pin cacain aracon ma'.
Soldado ma',
win ma' caca oro xucucun soldado ma',
xucun' tape e' nain quiricon Jeju.
Ao hap ac ne na wic je com quem.
Querec inain ca mi' pin nucun quem.
Iri'o' na ca xirao' ne ca'.
Om ca mixein ta',
iri'o' na ca xirao' ne ca'.
Je ca xirao' mi' xuhu' ca' pain.
Ma' ta howa cara hun quem inuhu'.
Om ca to' caracat xine aracon Jeju.
Xica' pe na ca xucun' tape e' tocwa pain quiricon.
Ma' ta hwet pin ne ca xirao' pe xine capijacon Iri' Jam pane.
Ca' na ca xirao' pe nein con:
Om ca to' caracat camain' xine aracon.
Ac i ma' na ca xirao' pe nein con.
Ma' na wirain ca xirao' pe nein capijacon Iri' Jam ca tomi' ca' quem:
Noro totoron co xucun' tape pin caca pain quit.
Ac i ma' na wirain ca xirao' pe xine capijacon Iri' Jam con Jeju.